KOMISIJAS ZIŅOJUMS EIROPAS PARLAMENTAM UN PADOMEI par ELGF izdevumiem Agrīnās brīdināšanas sistēma Nr. 4-5/2012 /* COM/2012/0349 final */





SATURS 1........... Ievads............................................................................................................................ 3 2........... ELGF piešķirtie ieņēmumi............................................................................................... 3 3........... Ieņēmumi no pagaidu restrukturizācijas summām (cukura nozare)..................................... 4 4........... Piezīmes par ELGF 2012. gada budžeta izpildi................................................................ 4 5........... ELGF piešķirto ieņēmumu izpilde.................................................................................... 6 6........... No pagaidu restrukturizācijas summām gūto ieņēmumu izpilde (cukura nozare)................. 7 7. Cukura nozares restrukturizācijas fonda izveide............................................................... 7 8........... Secinājumi...................................................................................................................... 7 1. pielikums || Provizorisks ELGF apropriāciju izlietojums līdz 31.3.2012. 1. Ievads Budžeta faktiskā izpilde laika posmā no 2011. gada 16. oktobra līdz 2012. gada 31. martam salīdzinājumā ar izdevumu profilu, kuru raksturo rādītājs, kas noteikts atbilstīgi Padomes Regulas (EK) Nr. 1290/2005[1] 20. pantā paredzētajiem noteikumiem, apkopota I pielikumā. 2. ELGF piešķirtie ieņēmumi Pamatojoties uz Padomes Regulas (EK) Nr. 1290/2005 par kopējās lauksaimniecības politikas finansēšanu 34. panta noteikumiem, ieņēmumus, kas gūti no atbilstības pārbaužu lēmumos noteiktajām finanšu korekcijām, no pārkāpumiem un no piena nodevas, uzskata par piešķirtajiem ieņēmumiem ELGF izdevumu finansēšanai. Saskaņā ar šiem noteikumiem piešķirtos ieņēmumus var izmantot, lai finansētu dalībvalstu ELGF izdevumus. Ja daļu no šiem ieņēmumiem neizmanto, šo daļu automātiski pārnes uz nākamo budžeta gadu[2]. ELGF budžetā 2012. gadam ietilpst: gan Komisijas jaunākās aplēses par apropriāciju apmēru, kas varētu būt vajadzīgs, lai finansētu ar tirgus pasākumiem un tiešo atbalstu saistītos paredzētos izdevumus, gan aplēses par piešķirtajiem ieņēmumiem, ko paredzēts iekasēt attiecīgajā budžeta gadā, kā arī aplēses par pārnesamo piešķirto ieņēmumu atlikumu, kas palicis neizmantots iepriekšējā budžeta gadā. ELGF apropriāciju apmēra priekšlikumā 2012. gada budžetam Komisija ņēmusi vērā paredzamos kopējos piešķirtos ieņēmumus un 2012. gadam pieprasīto apropriāciju līmeni, kas aprēķināts, no aplēstajiem izdevumiem atņemot aplēstos piešķirtos ieņēmumus. Budžeta lēmējinstitūcija pieņēma jauno ELGF budžetu, ņemot vērā paredzētos piešķirtos ieņēmumus. ELGF 2012. gada budžeta sagatavošanas laikā pieejamo piešķirto ieņēmumu kopsummu Komisija aplēsa EUR 1010 miljonu apmērā. Konkrēti: – piešķirto ieņēmumu apjomu, ko paredzēts gūt 2012. budžeta gadā, aplēsa EUR 805 miljonu apmērā; paredzētos ieņēmumus no atbilstības pārbaužu korekcijām un pārkāpumiem novērtēja attiecīgi EUR 600 miljonu un EUR 150 miljonu apmērā; ieņēmumus no piena nodevas aplēsa EUR 55 miljonu apmērā; – piešķirto ieņēmumu apjomu, ko paredzēts pārnest no 2011. budžeta gada uz 2012. budžeta gadu, aplēsa EUR 205 miljonu apmērā. Komisija 2012. gada budžetā šos piešķirtos ieņēmumus EUR 1010 miljonu apmērā sadalīja divām shēmām. Konkrēti: – EUR 310 miljonus piešķīra darbības fondiem, kas paredzēti ražotāju organizācijām augļu un dārzeņu nozarē, un – EUR 700 miljonus piešķīra vienotā maksājuma shēmai. Saskaņā ar Komisijas priekšlikumu budžeta lēmējinstitūcija nobalsoja par apropriācijām šīm divām shēmām attiecīgi EUR 496 miljonu un EUR 30 472 miljonu apmērā. Piešķirto apropriāciju summa un iepriekš minētie piešķirtie ieņēmumi atbilst aplēstajai pieejamo apropriāciju kopsummai, no kuras EUR 806 miljoni pieprasīti darbības fondiem, kuri paredzēti ražotāju organizācijām augļu un dārzeņu nozarē, bet EUR 31 172 miljoni — vienotā maksājuma shēmai. Šā dokumenta 1. pielikumā, kurā apkopots 2012. gada budžeta provizorisks izlietojums līdz 2012. gada 31. martam, augļu un dārzeņu nozares un atsaistīto tiešo atbalstu jomas budžeta apropriāciju summas atbilst šiem abiem sektoriem piešķirto apropriāciju summām, kuru apjoms ir attiecīgi EUR 788 miljoni un EUR 37 189 miljoni, neņemot vērā iepriekš minētos piešķirtos ieņēmumus. Pieskaitot šiem sektoriem piešķirtos ieņēmumus, 2012. gada budžetā paredzēto apropriāciju kopsumma augļu un dārzeņu nozarē ir EUR 1098 miljoni, bet atsaistīto tiešo atbalstu jomā — EUR 37 889 miljoni. 3. Ieņēmumi no pagaidu restrukturizācijas summām (cukura nozare) Ar pagaidu restrukturizācijas summām cukura nozarē rīkojas kā ar piešķirtajiem ieņēmumiem, kas domāti, lai finansētu cukura nozares restrukturizāciju un cita veida atbalstu, kas paredzēts cukura nozares restrukturizācijas fondā. Trijiem tirdzniecības gadiem — 2006./2007, 2007./2008. un 2008./2009. gadam — šīs summas attiecas uz katras dalībvalsts uzņēmējiem piešķirtajām cukura, inulīna sīrupa un izoglikozes daudzuma kvotām, un visas dalībvalstis attiecīgās summas iemaksājušas fondā. Laikā, kad sagatavoja budžetu 2012. gadam, paredzēja, ka no 2011. budžeta gada uz 2012. budžeta gadu pārnesīs EUR 832,2 miljonus. 4. Piezīmes par ELGF 2012. gada budžeta provizorisko izpildi Provizoriskais budžeta izpildes līmenis laikā no 2011. gada 16. oktobra līdz 2012. gada 31. martam parādīts 1. pielikumā. Šis izpildes līmenis salīdzināts ar izdevumu profilu, ko raksturo rādītājs, kas noteikts, pamatojoties uz Padomes Regulas (EK) Nr. 1290/2005 20. panta noteikumiem. Turpinājumā sniegtas īsas piezīmes par dažiem budžeta pantiem, kuros redzamas ievērojamākās neatbilstības starp faktisko un paredzēto izpildes līmeni 2012. gada budžetā. 4.1. Tirgus pasākumi Salīdzinājumā ar budžeta piešķirto apropriāciju līmeni apropriāciju izlietojums intervences pasākumiem lauksaimniecības tirgos bija par 253,6 miljoniem euro augstāks atbilstoši rādītāja līmenim, kas noteikts 2012. gada 31. martam. Šī atšķirība galvenokārt ir saistīta ar pārtikas programmām, kā arī vīna un augļu un dārzeņu nozari. Tajā pašā laikā citās nozarēs kopumā ir neliela neizpilde. 4.1.1. Pārtikas programmas (+ EUR 31,4 miljoni) Salīdzinājumā ar izpildes līmeni, kas izteikts ar rādītāju 2012. gada 31. martā, patlaban esošais izpildes pārsniegums ir izskaidrojams gan ar dalībvalstu administratīvajiem un transporta izdevumiem, kuri attiecas uz 2011. gada programmas pārvaldību un kuri samaksāti un deklarēti 2012. gadā, gan ar to ka, sausā vājpiena izņemšana no intervences krājumiem (lai to izdalītu vistrūcīgākajām personām Savienībā) notika ātrāk, nekā paredzēts. Būtu jāatzīmē, ka šā ātrākā izpildes ritma dēļ netiks pārsniegtas budžetā piešķirtās apropriācijas, kuras šīm programmām tika noteiktas EUR 500 miljonu apmērā. 4.1.2. Augļi un dārzeņi (+ EUR 105,7 miljoni salīdzinājumā ar piešķirtajām apropriācijām) Attiecībā uz piešķirtajām apropriācijām šis izpildes līmenis galvenokārt saistāms ar izdevumiem par darbības fondiem ražotāju organizāciju shēmā, ko finansē gan ar piešķirtajām budžeta apropriācijām, gan ar ieņēmumiem, kas šai shēmai piešķirti 2012. gada budžetā (NB! Sīkāku informāciju sk. 2. punktā). Šis izpildes līmenis periodam līdz 2012. gada 31. martam ir piešķirto budžeta apropriāciju rādītāja izmantošanas rezultāts, jo tajā nav iekļauti šai nozarei piešķirtie ieņēmumi. Turklāt izskatāmajā laika posmā dalībvalstis veica maksājumus ritmā, kas bija ātrāks nekā tā rādītāja līmenis, kas noteikts ražotāju grupu atbalstam sākotnējās atzīšanas shēmā. Šajā posmā Komisija sagaida, ka izdevumi, kuri 2012. gadā radīsies attiecībā uz šo shēmu, būs lielāki nekā attiecīgās apropriācijas, kas iekļautas 2012. gada budžetā. Līdz ar to Komisija uzskata, ka šai nozarei pieejamais kopējais apropriāciju apjoms nebūs pietiekams dalībvalstu paredzamo izdevumu segšanai 2012. gadā. Lasītāju ērtības labad Komisija 1. pielikumā provizoriska izlietojuma tabulā no 2010. gada ieviesusi zemsvītras piezīmi *. Šajā zemsvītras piezīmē norādīts, kāda būtu situācija, ja rādītājs periodam līdz 2012. gada 31. martam būtu piemērots visām apropriācijām, kas, kā paredzams, būs pieejamas šīs nozares finansēšanai. Kā norādīts 2. punktā, paredzamo šai nozarei pieejamo kopējo finansējumu veido piešķirtās budžeta apropriācijas EUR 788 miljonu apmērā un šai nozarei piešķirtie ieņēmumi, kas aplēsti EUR 310 miljonu apmērā. Tāpēc, ja šis rādītājs būtu piemērots kopējam finansējumam, kas, kā sagaidāms, šai nozarei būs pieejams EUR 1098 miljonu apmērā, novērotais izpildes pārsniegums tiktu samazināts līdz EUR 12,3 miljoniem. 4.1.3. Vīnkopības nozares produkti (+ EUR 115,4 miljoni) Salīdzinājumā ar izpildes līmeni, kas izteikts ar rādītāju 2012. gada 31. martā, patlaban esošais izpildes pārsniegums radies tāpēc, ka dalībvalstīs paātrinājies maksājumu ritms vīna nozares valsts atbalsta programmām. Jāatzīmē, ka ātrākais izpildes ritms šīm programmām nerada budžeta apropriāciju pārsniegšanas risku, jo tās atbilst maksimālajam finanšu apjomu, kas šīm programmām noteikts tiesību aktos. 4.2. Tiešais atbalsts Apropriāciju izlietojums tiešajam atbalstam salīdzinājumā ar rādītāja līmeni 2012. gada 31. martā bija par EUR 1152,1 miljoniem augstāks. 4.2.1. Atsaistītie tiešie atbalsti (+ EUR 987,3 miljoni salīdzinājumā ar piešķirtajām apropriācijām) Attiecībā uz piešķirtajām apropriācijām jānorāda, ka vienotā maksājuma shēma (VMS) uzrāda izpildes pārsniegumu, kas rodas, gan piemērojot periodam līdz 2012. gada 31. martam noteikto rādītāju piešķirtajām budžeta apropriācijām, kas neietver šai nozarei piešķirtos ieņēmumus, gan no vispārējās atļaujas, kuru Komisija piešķīrusi dalībvalstīm, lai no 2011. gada 16. oktobra maksātu tiešo atbalstu avansus. Turklāt būtu jāatzīmē, ka visu citu šīs nozares shēmu — vienotā platībmaksājuma shēmas (VPMS), atsevišķu cukura un augļu un dārzeņu maksājumu, īpašā atbalsta (68. pants) — izpilde norisinājās ātrāk salīdzinājumā ar rādītāja līmeni. Dalībvalstis līdz šim jau ir iemaksājušas budžetā vairāk nekā 96 % no paredzētajām vajadzībām, salīdzinot ar 94 % no 2010. gada prasījumiem, kas tajā pašā laikā bija samaksāti 2011. gadā. Lasītāju ērtības labad Komisija 1. pielikumā provizoriska izlietojuma tabulā no 2010. gada ieviesusi zemsvītras piezīmi *. Šajā zemsvītras piezīmē norādīts, kāda būtu situācija, ja rādītājs periodam līdz 2012. gada 31. martam būtu piemērots visām apropriācijām, kas, kā paredzams, būs pieejamas atsaistītu tiešo atbalstu finansēšanai. Kā norādīts 2. punktā, paredzamo atsaistītajiem tiešajiem atbalstiem pieejamo kopējo finansējumu veido piešķirtās budžeta apropriācijas EUR 37 189 miljonu apmērā un atsaistītiem tiešajiem atbalstiem piešķirtie ieņēmumi, kas aplēsti EUR 700 miljonu apmērā. Tāpēc, ja šis rādītājs būtu piemērots kopējam finansējumam EUR 37 889 miljonu apmērā, kas, kā sagaidāms, būs pieejams atsaistītiem tiešajiem atbalstiem, novērotais izpildes pārsniegums būtu mazāks, proti, EUR 320,2 miljoni. Šajā posmā Komisija uzmanīgi seko atsaistīto tiešo atbalstu izpildes dinamikai. 4.2.2. Citi tiešie atbalsti (+EUR 165,5 miljoni) Saskaņā ar vispārējo atļauju, ko Komisija piešķīrusi dalībvalstīm, lai no 2011. gada 16. oktobra maksātu tiešo atbalstu avansus, dažās shēmās maksājumi tika veikti ātrākā ritmā salīdzinājumā ar rādītāja līmeni uz 2012. gada 31. martā, piemēram, īpašas piemaksas par zīdītājgovīm un par liellopu gaļu, kā arī atbalsti cietes kartupeļu audzētājiem un platībmaksājumi par rīsiem un kokvilnu. Līdzīgi kā atsaistīto tiešo atbalstu gadījumā Komisija šajā posmā uzmanīgi seko arī citu tiešo atbalstu izpildes dinamikai. 4.3. Lauksaimniecības izdevumu revīzija 4.3.1. Iepriekšējo gadu grāmatojumu noskaidrošana (+ EUR 58,3 miljoni) Attiecībā uz periodu, kas beidzas 2012. gada 31. martā, dalībvalstis deklarējušas grāmatojumu noskaidrošanas pozitīvas korekcijas EUR 0,7 miljonu apmērā. Šāds pašreizējās izpildes līmenis iegūts, salīdzinot minētās korekcijas ar atbilstošā rādītāja līmeni 2010. gada 31. martā. Tomēr ir jāatzīmē, ka šajā posmā vēl nav pieņemti visi grāmatojumu noskaidrošanas lēmumi, kurus paredzēts pieņemt šajā budžeta gadā, turklāt attiecīgās dalībvalstis vēl nav deklarējušas visas grāmatojumu noskaidrošanas korekcijas. Jāatzīmē, ka Komisija grozījumu vēstulē 2012. gadam ierosinājusi izdarīt – EUR 69 miljonu korekciju. Budžeta lēmējinstitūcija pieņēma 2012. gada budžetu, kurā šī summa tika noteikta – EUR 200 miljonu apmērā. Šajā posmā Komisija uzskata, ka sagaidāmās korekcijas no tās grāmatojumu noskaidrošanas lēmumiem un no dalībvalstu veikto atbalsta maksājumu termiņu neievērošanas varētu būt pietiekamas, lai pilnībā segtu lielāko summu – EUR 200 miljonu apmērā. Lai šo budžeta pozīciju 2012. gadā noslēgtu, Komisijai var būt jāsedz ievērojamais budžeta negatīvais apropriāciju iztrūkums ar pozitīvām budžeta apropriācijām. 4.4. Citi izdevumi 4.4.1. Pārtikas un dzīvnieku barības nekaitīgums, dzīvnieku veselība, dzīvnieku labturība un augu veselība (– EUR 59 miljoni) Saskaņā ar šo pantu finansētajās shēmās cita starpā Komisija veic tiešos maksājumus. Ņemot vērā to, ka dzīvnieku veselības situācija ir uzlabojusies un ka tiesību aktos ir izdarīti grozījumi, saskaņā ar kuriem TSE diagnostikas testu skaits ir samazinājies, dzīvnieku slimību apkarošanas programmām paredzamās summas ir mazākas salīdzinājumā ar tām, kas tika paredzētas 2012. gada budžeta sagatavošanas laikā. Šajā posmā ir sagaidāms, ka šā budžeta panta apropriācijas netiks izmantotas pilnībā. 5. ELGF piešķirto ieņēmumu izpilde Tabulā 1. pielikumā redzams, ka 2012. gada 31. martā bija iekasēti piešķirtie ieņēmumi EUR 477,2 miljonu apjomā. Konkrēti: – ieņēmumi no korekcijām, pamatojoties uz atbilstības noskaidrošanas lēmumiem ir EUR 345,7 miljoni, turklāt līdz budžeta gada beigām ir paredzēts saņemt arī papildu summas; – ieņēmumi no pārkāpumiem ir aptuveni EUR 74,9 miljoni, turklāt līdz budžeta gada beigām ir paredzēts saņemt arī papildu summas; – pašlaik ir iekasēta lielākā daļa ieņēmumu no piena nodevas, un tā ir EUR 56,6 miljonu apmērā. Visbeidzot, no 2011. gada uz 2012. gadu pārnesto piešķirto ieņēmumu apmērs ir EUR 441,5 miljoni, kas ir ievērojami vairāk nekā sākotnēji aplēstie EUR 205 miljoni. Tādēļ piešķirto ieņēmumu apjoms, kas pieejams ELGF izdevumu finansēšanai, 2012. gada 31. martā ir EUR 918,6 miljoni. Šajā posmā tiek uzskatīts, ka piešķirto ieņēmumu summa, kas vēl ir jāiekasē, varētu būt EUR 327,8 miljoni (pamatojoties uz 2012. gada budžeta prognozi, saskaņā ar kuru aplēstie piešķirtie ieņēmumi, kas tiks gūti 2012. gadā, ir EUR 805 miljoni, no kuriem jau ir iekasēti EUR 477,2 miljoni). 6. No pagaidu restrukturizācijas summām gūto ieņēmumu izpilde (cukura nozare) Saskaņā ar tiesību aktiem kopš 2009. gada novembra no dalībvalstīm nav iekasētas nekādas jaunas pagaidu restrukturizācijas summas. Tāpēc kopējā piešķirto ieņēmumu summa, kas pieejama Cukura nozares restrukturizācijas fondam, ir no 2011. gada budžeta pārnestā summa, kas, atšķirībā no sākotnējām aplēsēm, ir EUR 856,8 miljoni (lielāka nekā 2012. gada budžetā paredzētie EUR 832,2 miljoni, jo 2011. gada beigās atbalsta maksājumi bija mazāki nekā paredzēts). 7. Cukura nozares restrukturizācijas fonda maksājumi Līdz 2012. gada marta beigām dalībvalstis bija veikušas atbalsta maksājumus EUR 69 miljona apmērā restrukturizācijas pasākumiem, diversifikācijai vai cukura rafinēšanai. 8. Secinājumi ELGF 2012. gada budžeta apropriāciju provizoriskais izlietojums laika posmā līdz 2012. gada 31. martam liecina, ka ikmēneša maksājumi dalībvalstu izdevumu atmaksāšanai par EUR 1359,7 miljoniem pārsniedz rādītāja līmeni. Tas bija galvenokārt saistīts ar vispārējo atļauju, ko Komisija piešķīra, lai no 2011. gada 16. oktobra maksātu tiešo atbalstu avansus, kas paātrināja šo atbalstu maksājumu ritmu. Ir pieejami piešķirtie ieņēmumi EUR 918,6 miljonu apmērā, un 2012. gadā vēl plānots saņemt summu EUR 327,8 miljonu apmērā. Šajā posmā Komisija prognozē, ka piešķirto ieņēmumu summa, kas ir pieejama un kas būs pieejama gada laikā, būs pietiekama, lai segtu augļu un dārzeņu nozares un atsaistīto tiešo atbalstu jomas finansējumu, kā tas sākotnēji tika plānots 2012. gada budžeta sagatavošanas laikā. Attiecībā uz grāmatojumu noskaidrošanas korekciju palielinājumu par -EUR 200 miljoniem (sk. iepriekš 4.3.1. punktu) Komisija uzmanīgi sekos izmaiņām budžeta izpildē, lai redzētu, vai neizpilde citās budžeta daļās ļaus tai finansēt daļu no lielākiem negatīvajiem izdevumiem, kas netiks segti ar Komisijas faktiski iekasētajām summām saskaņā ar grāmatojumu noskaidrošanas lēmumiem un citām korekcijām saistībā ar to, ka attiecīgās dalībvalstis nav ievērojušas atbalsta maksājumu termiņus. [1] OV L 209, 11.8.2005., 1. lpp. [2] Pārnestie piešķirtie ieņēmumi jāizlieto vispirms, proti, pirms budžeta lēmējinstitūcijas piešķirtajām apropriācijām vai gada laikā gūtajiem piešķirtajiem ieņēmumiem (Finanšu regulas 10. pants).